***STAV ISLAMA O SEKSU***

**نظرة الإسلام للجنس باللغة البوسنوية**

**Abd Ar-Rahman bin Abd Al-Kerim Aš-Šiha**

د. عبد الرحمن بن عبد الكريم الشيحة

***Prijevod:***

**EUROPEAN ISLAMIC RESEARCH CENTER (EIRC)**

المركز الأوروبي للدراسات الإسلامية

**& Mustafa Gološ**

***Revizija:***

**Ifet Zukorlić**

**

[***WWW.ISLAMLAND.COM***](http://WWW.ISLAMLAND.COM)

******

***U IME ALLAHA MILOSTIVOG SAMILOSNOG***

*SVA HVALA I ZAHVALA PRIPADA ALLAHU UZVIŠENOM, NEKA JE SALEVAT I SELAM NA NAŠEG VJEROVJESNIKA MUHAMMEDA, NJEGOVU PORODICU I ASHABE*

Islam ima vrlo jasan stav kada je riječ o seksualnom nagonu i smatra da je to jedna od nužnosti kojoj treba udovoljiti. Šta više, u Islamu se seksualna želja i nagon smatraju pohvaljenim i obavezujućim, ali se insistira na šerijatski ispravnom načinu udovoljenja toj želji i nagonu. Seks nije nešto čega se treba gnušati i smatrati nečistim, jer kaže Uzvišeni:

“Ljudima se čini da je lijepo samo ono za čim žude: žene, sinovi, gomile zlata i srebra, divni konji, stoka i usjevi. To su blagodati u životu na ovome svijetu; a najljepše mjesto povratka je u Allaha.” (Alu Imran 14)

Rekao je Allahov Poslanik s.a.v.s.: “Od ovoga svijeta su mi najdraže žene i lijepi mirisi, a radost moga oka je u namazu.”[[1]](#footnote-1)

Islam zabranjuje sputavanje seksualnog nagona jer je Islam vjera zdrave fitre (prirode) koja se ne sukobljava sa zdravom prirodom čovjeka već se slaže sa njom, slijedi je i prilagođava joj se u njenim željama, težnjama i potrebama, ali pod jasno određenim šerijatskim pravilima kako bi se spriječilo nekontrolisano, životinjsko udovoljavanje niskim porivima i strastima. Ovaj nagon može biti razlogom ulaska u džehennemsku vatru mnogih ljudi ukoliko mu udovoljavaju na šerijatski neispravan (haram) način.

Od Ebu Hurejre se bilježi da je Poslanik s.a.v.s. bio upitan o stvarima zbog kojih će najviše ljudi ući u Džennet pa je rekao: “Bogobojaznost i lijep ahlak (moral)”, zatim je upitan o stvarima zbog kojih će ljudi najviše ući u Džehennem pa je odgovorio: “Jezik i spolni organ”.[[2]](#footnote-2)

U ovoj knjižici ćemo pokušati da objasnimo i spoznamo način i put koji Islam slijedi u organizovanju seksualnog života i njegovog uzdizanja na stepen ibadeta (dobrog djela) za koje će musliman biti nagrađen kao i za ostala dobra djela ukoliko se upražnjava u okviru šerijatskih normi.

Od Ebu Zerra se prenosi sljedeći hadis: “Došli su neki ashabi Poslaniku a.s. i rekli mu: “Allahov Poslaniče, pretekoše nas bogataši, klanjaju kao i mi, poste kao i mi, ali zahvaljujući njihovom imetku, oni udjeljuju sadaku.” Allahov Poslanik a.s. reče: “Pa zar Allah nije i vama dao ono čime ćete udjeljivati sadaku? Zaista, u svakom tesbihu (slavljenju Allaha) je sadaka, u svakom tekbiru (veličanju Allaha) je sadaka, u svakom tahmidu (hvaljenju Allaha) je sadaka, u svakom tehlilu (izgovaranje riječi la ilahe illallah) je sadaka, naređivanje na dobro je sadaka, odvraćanje od zla je sadaka, u spolnom odnosu jednog od vas sa njegovom ženom je sadaka.” Ashabi rekoše: “Allahov Poslaniče, zar u zadovoljavanju strasti nekog od nas ima sadake?” On odgovori: “A šta mislite, da li ima grijeha ako to učinite na nedozvoljen način?” Ashabi odgovoriše: “Svakako, Allahov Poslaniče.” On odvrati: “Prema tome, ako to učini na halal način ima nagradu.”[[3]](#footnote-3)

Sa stanovišta Islama brak je jedini ispravni način i put na koji musliman treba da zadovolji svoj seksualni nagon i Islam podstiče na to. Rekao je Allahov Poslanik a.s.: “O skupino mladića, ko je od vas u stanju da se oženi neka to učini, jer će tako lakše čuvati svoj pogled i kloniti se nemorala, a onaj ko ne može da se oženi neka posti jer je post štit za njega.”[[4]](#footnote-4)

Kada je riječ o pojedincu Islam brak vidi kao prirodnu nužnost kako bi se duša smirila, što se tiče zajednice brak razvija ljubav, međusobnu samilost i uvažavanje, a što se tiče čovječanstva brak predstavlja način očuvanja vrste preko potomstva. Općenito gledano, brak je put do poštenja, lijepog morala, časti, ugleda, stabilnosti i harmonije. Zbog toga je sustezanje od braka zapravo i suzdržavanje od svih, gore spomenutih, koristi i vrlina i može se slobodno reći da suzdržavanje od braka predstavlja izlazak iz prirodnih društvenih normi i tokova koji su zasnovani na fitri (prirodi, zdravoj naravi) čovjeka.

Cilj braka u Islamu je duševno-emotivna smirenost i stabilnost supružnika. Rekao je Allah Uzvišeni:

“i jedan od dokaza Njegovih je to što za vas, od vrste vaše, stvara žene da se uz njih smirite, i što između vas uspostavlja ljubav i samilost; to su, zaista, pouke za ljude koji razmišljaju” (Ar-Rum 21)

Također, jedan od ciljeva braka je i to da se supružnici sačuvaju od nevaljalih, prostih, niskih djela. Kaže Uzvišeni:

“one su odjeća vaša, a vi ste njihova odjeća” (Al-Baqarah 187)

Zbog svega navedenog Islam se žestoko suprostavlja svakom onom ko izokreće ono što je prirodno i poziva u nekakve seksualne slobode bez ikakvih ograničenja i šerijatskih normi. Slijedeći Islam uzdižemo se od toga da budemo poput životinja koje udovoljavaju svojim strastima i nagonima kad hoće i kako hoće, a najopasniji od svega je sam grijeh koji se čini jer o bludu kaže Poslanik a.s.: „Ni u jednom narodu se nije pojavio blud i kamata a da ga Allah zbog toga nije kaznio.“[[5]](#footnote-5)

Islam zagovara čistotu i poštenje i teži jednom sigurnom, jasno određenom putu i načinu na koji čovjek treba udovoljiti svom nagonu. Od Ebu Umame prenosi se da je rekao: “Neki mladić došao je Vjerovjesniku, sallallahu alejhi ve sellem, i rekao: ‘Allahov Poslaniče, dozvoli mi da učinim blud.’ Prisutni mu priđoše i počeše ga kritizirati i govoriti: ‘Ih, ih!’ Poslanik, sallallahu alejhi ve sellem, reče: ‘Približi se!’, pa mu ovaj mladić priđe i sjede. Upita ga: ‘Da li bi volio da se tvoja majka bavi bludom?’ Reče: ‘Ne, tako mi Allaha, Allah me učinio žrtvom za tebe.’ Poslanik, sallallahu alejhi ve sellem, reče: ’Ni drugi ljudi ne vole da se njihove majke time bave.’ Upita ga: ’Da li bi volio to svojoj kćerki?’ ’Ne, tako mi Allaha, Allahov Poslaniče, Allah me učinio žrtvom za tebe’, odgovori on. Poslanik, sallallahu alejhi ve sellem, reče: ’Ni drugi ljudi to ne vole svojim kćerkama.’ Upita ga: ’Da li bi volio da se tvoja sestra bavi bludom?’ Reče: ‘Ne, tako mi Allaha, Allah me učinio žrtvom za tebe.’ Poslanik, sallallahu alejhi ve sellem, reče: ’Ni drugi ljudi to ne žele svojim sestrama.’ Upita ga: ’Da li bi volio da se tvoja tetka po ocu bavi bludom?’ Reče: ‘Ne, tako mi Allaha, Allah me učinio žrtvom za tebe.’ Poslanik, sallallahu alejhi ve sellem, reče: ’Ni drugi ljudi to ne žele svojim tetkama po ocu.’ Upita ga: ’Da li bi volio da se tvoja tetka po majci bavi bludom?’ Reče: ‘Ne, Allah me učinio žrtvom za tebe.’ Poslanik, sallalahu alejhi ve sellem, reče: ’Ni drugi ljudi to ne žele svojim tetkama po majci.’ Potom je Poslanik, sallallahu alejhi ve sellem, na njega stavio svoju ruku i rekao: ’Allahu moj, oprosti mu njegov grijeh, očisti njegovo srce i sačuvaj njegovo stidno mjesto.’“ Ebu Umame je rekao: “Poslije se ovaj mladić nije okretao ni prema čemu što je bilo ružno.”[[6]](#footnote-6)

U Islamu nema monaštva, potpunog odricanja od dunjaluka (ovoga svijeta), niti ostavljanja njegovih užitaka koje je Uzvišeni Allah dozvolio. Od Enesa bin Malika se prenosi da su trojica ljudi došli kućama žena Poslanika a.s. i pitali ih o ibadetu Poslanikovom. Kada su čuli kakav je bio ibadet Poslanika a.s. rekoše: „Gdje smo mi naspram Poslanika a.s., a njemu su oprošteni svi grijesi i oni prije i oni poslije?!“ Jedan od njih reče: „Ja ću stalno da klanjam“, drugi reče: „Ja ću uvijek postiti“, a treći kaže: „Ja se nikada neću ženiti.“ Kada je Poslanik a.s. došao i čuo šta su rekli kazao je: „Rekli ste da ćete uraditi to i to, a ja sam bogobojazniji od vas pa postim i mrsim, klanjam i odmorim (spavam) i prilazim svojim ženama, pa ko ostavi moj sunnet (praksu) nije od mene.“[[7]](#footnote-7)

O životinjskom zadovoljavanju strasti i nagona Muhammed Kutb kaže sljedeće: „U Islamu ne postoji nikakav problem kada je seks u pitanju jer mu Islam daje sva prava koja mu po prirodi pripadaju. Seksalni nagon nije ništa novo što treba posebno pojašnjavati. Jednostavno radi se o nagonu koji se ne smije sputavati, ali kada mu želimo udovoljiti onda to trebamo činiti u skladu sa određenim uslovima i pravilima. Primjer mosta napravljenog preko rijeke najbolje pojašnjava kako sve to funkcioniše. Naime, ukoliko vodostaj rijeke poraste most postaje beskoristan i ne može se preći na drugu stranu. Šta je potrebno uraditi u datoj situaciji? Potrebno je podići most na visinu iznad vodostaja i tek tada, nakon što smo ispunili određene uslove, možemo stići na drugu stranu rijeke.“ Tako i Islam zdravu prirodu – ne sputava, ne guši je, već određuje način i okolnosti pod kojim joj se treba udovoljiti. Te granice su Allahovi propisi za koje je On, Uzvišeni, rekao „i nemojte kršiti Allahove propise“, a Allah najbolje zna da ta pravila na najbolji način garantuju sigurnost kako za pojedinca tako i za društvo. Neislamska (džahilijetska) društva priznaju nužnost organizovanog sistema i pravila u svim drugim slučajevima i situacijama osim kada je riječ o seksualnom nagonu. Jedino na tom polju nema pravila, niti ograničenja već se želi da ta ionako razbuktala, rasplamsala želja dosegne potpuno ludilo. Neislamska društva ne dozvoljavaju da se na nekontrolisan način, van pravila i sistema prisvaja tuđa imovina već se to smatra krađom i njen počinilac se kažnjava u skladu sa zakonom koji je propisan u tom slučaju. Tako je uređenje u svim ostalim sferama kao što su zaštita hrane, odjeće, mjesta stanovanja itd."[[8]](#footnote-8)

**Abd Ar-Rahman bin Abd Al-Kerim Aš-Šiha**

**

[***WWW.ISLAMLAND.COM***](http://WWW.ISLAMLAND.COM)

***STAV ISLAMA O SEKSUALNOM NAGONU***

Kada je riječ o seksualnom nagonu stav Islama je jasan i radi se o jednoj nužnoj pobudi kojoj treba udovoljiti bez sputavanja, ali na šerijatski dozvoljen način, onako kako je Allah propisao i objasnio, a On je stvorio i muškarca i ženu od kapi sjemena kad se ubaci. Jedini dozvoljen i propisan način kako udovoljiti ovom nagonu jeste brak kroz koji će i muškarac i žena ostvariti svoje potpuno pravo kada je riječ o seksualnoj želji i njenom udovoljenju. Allah je vrlo strogo upozorio na opasnost vanbračnih intimnih odnosa (bluda) pa kaže:

( 1 ) Ono što žele – vjernici će postići,

( 2 ) oni koji molitvu svoju ponizno obavljaju,

( 3 ) i koji ono što ih se ne tiče izbjegavaju,

( 4 ) i koji milostinju udjeljuju,

( 5 ) i koji stidna mjesta svoja čuvaju –

( 6 ) osim od žena svojih ili onih koje su u posjedu njihovu, oni, doista, prijekor ne zaslužuju –

( 7 ) a oni koji i pored toga traže, oni u zlu sasvim pretjeruju

(Al-Mu’minun 1-7))

Allah s.v.t. je objasnio da je ženidba sunnet (praksa) svih poslanika i vjerovjesnika, neka je salevat i selam na njih, kako bi nas podstakao i privolio da i mi tako postupamo pa kaže:

“I prije tebe smo poslanike slali i žene i porod im davali.”

(Ar-Ra’d 38)

I Poslanik a.s. podstiče na ženidbu i umnožavanje potomstva pa kaže: “Ženite se umiljatim i rotkinjama, jer ću se ja ponositi vašom brojnošću pred drugim narodima.”[[9]](#footnote-9)

Poslanik a.s. čak naređuje da se požuri sa ženidbom onoga ko na halal (dozvoljen) način želi udovoljiti seksualnom nagonu. Od Ebu Hurejre se prenosi da je Poslanik a.s. rekao: “Kada vam dođe čovjek čijim ste ahlakom (moralom) i vjerom zadovoljni oženite ga, jer ako tako ne postupite na Zemlji će se pojaviti nered i iskušenja.”[[10]](#footnote-10) (Misli se na to da ukoliko ne oženimo onoga sa čijom smo vjerom i ahlakom zadovoljni zbog težnje za porijeklom, imetkom i sl. nastaće nered i iskušenja)

Islam teži i želi da olakša ženidbu i udaju pa kaže Poslanik a.s.: “Od vrlina koje su date ženi su lahkoća prilikom prosidbe, nepretjerivanje u mehru (vjenčanom daru) i pomoć u trudnoći i prilikom dojenja djeteta.”[[11]](#footnote-11)

Kada je riječ o braku, Islam naređuje da se ne smije odlagati bojeći se od siromaštva pa kaže Uzvišeni:

"Udavajte neudate i ženite neoženjene, i čestite robove i robinje svoje; ako su siromašni, Allah će im iz obilja Svoga dati. Allah je neizmjerno dobar i sve zna."

(An-Nur 32)

Allahov Poslanik a.s. kaže: “Trojicu će Allah pomoći: mudžahida (borca) na Allahovom putu, onoga ko se ženi i roba koji želi da kupi slobodu od svoga gazde.”[[12]](#footnote-12)

Poslanik a.s. je naredio omladini da požure sa ženidbom i pojasnio je onima koji nemaju uslova za ženidbu kako da se suzdrže i kontrolišu svoju strast pa kaže: “O skupino mladića, ko je od vas u stanju da se oženi neka to učini, jer će tako lakše čuvati svoj pogled i kloniti se nemorala, a onaj ko ne može da se oženi neka posti jer je post štit za njega.”[[13]](#footnote-13) (“Ko je u stanju da se oženi” – misli se na spolnu zrelost, snagu i mogućnost za podmirivanje troškova za brak)

Što se tiče onoga ko ne ispunjavaa uslove za ženidbu Islam mu naređuje da se strpi pa kaže Uzvišeni:

"I neka se suzdrže oni koji se nemaju mogućnosti oženiti, dok im Allah iz obilja Svoga ne pomogne!"

(An-Nur 33)

U Kur’anu se navodi najljepši primjer kako treba kontrolisati seksualni nagon i kako pobijediti strast u priči o Jusufu a.s. kako bi se Islamska omladina ugledala na njega.

Kaže Uzvišeni:

"I poče da ga na grijeh navodi ona u čijoj je kući bio, pa pozaključa sva vrata i reče: "Hodi!" – "Sačuvaj Bože!" – uzviknu on – "vlasnik me moj lijepo pazi; a oni koji dobro uzvrate zlim neće nikad uspjeti."

I ona je bila poželjela njega, a i on bi nju poželio da od Gospodara svoga nije opomenu ugledao – tako bî, da odvratimo od njega izdajstvo i blud, jer je on uistinu bio Naš iskreni rob."

(Jusuf 23-24)

Pa makar konačan ishod bio i zatvor i kazna zbog odbijanja da se počini grijeh, u ovom slučaju blud, kaže Uzvišeni:

"E to vam je onaj zbog koga ste me korile" – reče ona. "Istina je da sam ga htjela na grijeh navratiti, ali se on odupro. Ako ne učini ono što od njega tražim, biće, sigurno, u tamnicu bačen i ponižen."

"Gospodaru moj" – zavapi on – "draža mi je tamnica od ovoga na što me one navraćaju. I ako Ti ne odvratiš od mene lukavstva njihova, ja mogu prema njima naklonost osjetiti i lahkomislen postati."

I Gospodar njegov usliša molbu njegovu i spasi ga lukavstva njihova; On, uistinu, sve čuje i zna.

(Jusuf 32-34)

Budući da Islam zabranjuje trošenje nagomilane seksualne energije na haram (nedozvoljen) način, dozvoljeno je u situaciji kada se čovjek boji da upadne u zinaluk (blud) pribjegne masturbaciji, ali samo u tom slučaju kako bi se sačuvao bluda jer blud spada u velike grijehe i od dva zla treba izabrati manje.

***KORACI KOJE ISLAM PREDUZIMA RADI KONTROLE SEKSUALNOG NAGONA***

Islam je preventivno zabranio sve ono što budi i rasplamsava seksualnu želju, osim među supružnicima, bojeći se da čovjek ne upadne u ono na šta Islam upozorava i zabranjuje. Poznato je da nagomilana seksualna energija se mora na neki način utrošiti pa makar to bilo i na haram način kao što je blud, homoseksualizam, silovanje ili u najmanju ruku masturbacija. Preventivne mjere koje Islam zagovara radi kontrolisanja seksualnog nagona su sljedeće:

* Islam naređuje posebnu pažnju i oprez kada je riječ o djeci i traži da se odvoje u postelji. Allahov Poslanik a.s. kaže: “Naređujte svojoj djeci da od njihove sedme godine obavljaju namaz, a od desete ih i malo prišinite ako odbijaju da klanjaju i razdvojte ih u postelji.”[[14]](#footnote-14)

Radi se, dakle, o preventivnoj mjeri kako ne bi došlo do kontakta između djece u toku sna, a samim tim i do buđenja i raspirivanja strasti.

* Islam naređuje ženama pokrivanje pred strancima (onima koji nisu bliski rođaci) kako bi sačuvale čast, čednost, poštenje, kao i to da se klone mjesta koja pobuđuju i razdražuju seksualni nagon. Kaže Uzvišeni:

"O Vjerovjesniče, reci ženama svojim, i kćerima svojim, i ženama vjernika neka spuste haljine svoje niza se. Tako će se najlakše prepoznati pa neće napastvovane biti. A Allah prašta i samilostan je."

(Al-Ahzab 59)

Što se tiče starijih žena koje više ne žude za udajom Islam propisuje blaža pravila pa Allah s.v.t. kaže:

 "A starim ženama koje više ne žude za udajom nije grijeh da odlože ogrtače svoje, ali ne pokazujući ona mjesta na kojima se ukrasi nose; a bolje im je da budu krjeposne. Allah sve čuje i zna."

(An-Nur 60)

* Obaranje pogleda i negledanje u ono što je haram (zabranjeno) je također jedna od preventivnih mjera koje Islam propisuje. Mudrost ovog propisa je u tome što sve počinje od pogleda pa se vrlo lahko može desiti da taj bezazleni pogled pređe u strastveni pogled, a nakon toga nastupa faza zamišljanja ili razmišljanja o onome što je prije bilo samo predmet pogleda. Zatim, i to vrlo često, može doći i do realizacije tih misli, tj. do samog čina grijeha, u ovom slučaju bluda. Rekao je Uzvišeni:

"Reci vjernicima neka obore poglede svoje i neka vode brigu o stidnim mjestima svojim; to im je bolje, jer Allah, uistinu, zna ono što oni rade.

A reci vjernicama neka obore poglede svoje i neka vode brigu o stidnim mjestima svojim; i neka ne dozvole da se od ukrasa njihovih vidi išta osim onoga što je ionako spoljašnje, i neka vela svoja spuste na grudi svoje; neka ukrase svoje ne pokazuju drugima, to mogu samo muževima svojim, ili očevima svojim, ili očevima muževa svojih, ili sinovima svojim, ili sinovima muževa svojih, ili braći svojoj, ili sinovima braće svoje, ili sinovima sestara svojih, ili prijateljicama svojim, ili robinjama svojim, ili muškarcima kojima nisu potrebne žene, ili djeci koja još ne znaju koja su stidna mjesta žena; i neka ne udaraju nogama svojim da bi se čuo zveket nakita njihova koji pokrivaju. I svi se Allahu pokajte, o vjernici, da biste postigli ono što želite."

(An-Nur 30-31)

Rekao je Ibn Kajjim, Allah mu se smilovao: “S obzirom da sa pogledom počinje iskušenje bluda, onaj ko ga bude oborio sačuvaće i svoj spolni organ od grijeha, jer doista je pogled izvor mnogih događaja. Kao što se u vatru ulazi najprije zbog malih grijeha koji kasnije postaju veliki, tako i pogled prelazi u razmišljanje, a razmišljanje u sami grijeh. Zbog toga je rečeno: ko sačuva sljedeće četiri stvari sačuvao je i zaštitio svoju vjeru: pogled, misli, jezik i korake.”[[15]](#footnote-15)

Kada se gleda u ono što je haram konstantno ili se ponavlja više puta onda se treba sjetiti riječi Poslanika a.s. u kojima kaže Aliji ibn Ebi Talibu: “O Alija, nemoj upućivati pogled za pogledom jer samo prvi (nenamjerni pogled) je tvoj a ostali nisu.”[[16]](#footnote-16)

Zbog toga Islam insistira na čuvanju pogleda od harama, a Poslanik a.s. je objasnio da to treba činiti iz bogobojaznosti, straha od Allaha Uzvišenog. Upitan je Poslanik a.s. o nenamjernom pogledu pa je odgovorio: “Skreni (obori) pogled.”[[17]](#footnote-17)

* Traženje dozvole prije ulaska u kuću kako oko ne bi vidjelo nešto što mu je šerijatom zabranjeno.

Kaže Uzvišeni:

O vjernici, neka od vas u tri slučaja zatraže dopuštenje da vam uđu oni koji su u posjedu vašem i koji još nisu spolno zreli: prije jutarnje molitve i kad u podne odložite odjeću svoju, i poslije obavljanja noćne molitve. To su tri doba kada niste obučeni, a u drugo doba nije ni vama ni njima grijeh, ta vi jedni drugima morate ulaziti. Tako vam Allah objašnjava propise! A Allah sve zna i mudar je.

A kada djeca vaša dostignu spolnu zrelost, neka onda uvijek traže dopuštenje za ulazak, kao što su tražili dopuštenje oni stariji od njih; tako vam Allah objašnjava propise Svoje! A Allah sve zna i mudar je.

(An-Nur 58-59)

* Islam zabranjuje da ljudi oponašaju žene i obratno. Od Ibn Abbasa se prenosi da je rekao: “Allahov Poslanik je prokleo muškarce koji oponašaju žene i žene koje oponašaju muškarce.[[18]](#footnote-18)
* Zabranjeno je gledati u ono što budi i raspaljuje strasti i seksualni nagon kao što su slike golotinje i raskalašenosti. Od Abdu-r-Rahmana bin Ebi Seid El-Hudrija se prenosi da je Poslanik a.s. rekao: “Muškarac ne smije gledati u avret (stidni dio) drugog muškarca, niti žena u avret druge žene, i ne smiju dva muškarca, niti dvije žene spavati pod jednim pokrivačem.”[[19]](#footnote-19)
* Islam zabranjuje slušanje onoga što može uzburkati i probuditi seksualnnu želju poput muzike, bestidnih pjesama i slično zbog toga što takve stvari vrlo često otvaraju put grješnom razmišljanju i podstiču na činjenje onoga što je zabranjeno. Istinu su rekli stari učenjaci o muzici kada kažu da pobuđuje strasti i vodi ka bludu.
* Nije dozvoljeno gledati u golobrade muškarce koji liče na žene, a posebno u one kojima je Allah dao ljepotu. Od Ebu Hurejre se prenosi da je Poslanik a.s. rekao: “Blud očiju je grješan pogled, blud ušiju je slušanje onoga što je zabranjeno, blud jezika je zabranjen govor, blud ruku je da dodirnu ono što im je haram, blud nogu su koraci ka haramu, blud srca je težnja i žudnja za onim što je haram, a spolni organ sve to potvrđuje ili poriče.”[[20]](#footnote-20)
* Zabrana osamljivanja sa ženom strankinjom (koja nije bliski rod) zbog toga što šejtan raspiruje strast kod oboje i navodi ih na grijeh. Kaže Poslanik a.s.: “Nikako se ne osamljujte sa ženom strankinjom jer je šejtan treći.”[[21]](#footnote-21) Također je zabranjeno i miješanje muškaraca i žena jer može doći do sumnjivih odnosa i relacija, a sve što vodi haramu je haram. Kaže profesor Muhammed Kutb: “Bezazleno miješanje između muškaraca i žena je veliki mit, bajka koja se pojavila na Zapadu u početku liječenja impotencije. Sociolozi i psiholozi su se radovali i pretjerivali kada bi govorili o praktičnoj koristi ove negativne pojave koja je postala opće prihvaćena. Zatim je Zapad ponovo razmislio o ovome i nakon što su otkrili logičan i konačan ishod ovog grijeha nikada više nisu spomenuli svoje zaključke. Naime, naučnici i neurolozi su odstupili i odrekli se prethodnog otkrića i stava o miješanju između muškaraca i žena na muzičkim zabavama, čajankama, izletima, ekskurzijama pod nadzorom roditelja ili učitelja jer tvrde da svako miješanje koje iritira, uzbuđuje seksualna čula zapravo negativno utiče i gasi seksualnu želju i nagon u slučaju nemogućnosti zadovoljenja strasti zbog neodgovarajućih uslova i okolnosti kao što su stid od prisutnih ljudi i sl. Ovo je, dakle, stanje svih društava i zajednica u kojima se miješaju muškarci i žene – duševna uznemirenost i nervoza, a onome kome se ovo dešava ne preostaje ništa drugo osim da potraži utočište na nekom drugom mjestu ili da nastavi da trpi duševni nemir.” Pa kakva je to sloboda i civilizacija?!
* Islam zabranjuje ženi da svome mužu opisuje drugu ženu kako se ne bi u njegovom srcu pojavile grješne misli jer možda ta druga žena ima neku osobinu koju nije našao kod svoje žene, ili ga šejtan može navesti na razmišljanje kako da dođe do te žene. Od Abdullaha bin Mes’uda se prenosi da je Poslanik a.s. rekao: “Ne smije žena opisivati drugu ženu svome mužu na taj način kao da je vidi (gleda u nju).”[[22]](#footnote-22)
* U Islamu je zabranjeno da žene izlaze van kuće otkrivene, našminkane i nagizdane jer na taj način bivaju predmetom pažnje muških pogleda što iritira seksualni nagon i može voditi većem haramu (grijehu).

Rekao je Allah s.v.t.:

U kućama svojim boravite i ljepotu svoju, kao u davno pagansko doba, ne pokazujte, i molitvu obavljajte i zekat dajite, i Allaha i Poslanika Njegova slušajte! Allah želi da od vas, o porodico Poslanikova, grijehe odstrani, i da vas potpuno očisti. (Al-Ahzab 33)

* Također je zabranjeno da žena govori uljepšanim glasom, zavodnički jer to može biti uzrokom da se bolesnom srcu pojavi želja za zinalukom (bludom), pa je neophodno da žena priča samo koliko je potrebno, bez pretjerivanja i dokona govora od kojeg nema koristi. Kaže Uzvišeni:

"Na sebe pažnju govorom ne skrećite, pa da u napast dođe onaj čije je srce bolesno, i neusiljeno govorite!" (Al-Ahzab 32)

A ako od njih nešto tražite, tražite to od njih iza zastora. To je čistije i za vaša i za njihova srca. (Al-Ahzab 53)

Zabranjeno je razgolićavanje i isticanje onoga što izaziva fitnu. Kaže Allah s.v.t.:

O sinovi Ademovi, dali smo vam odjeću koja će pokrivati stidna mjesta vaša, a i raskošna odijela, ali, odjeća čestitosti, to je ono najbolje. – To su neki Allahovi dokazi da bi se oni opametili. (Al-A’raf 26)

Od Ebu Hurejre se prenosi da je Poslanik a.s. rekao: **"Dvije vrste ljudi biće stanovnici Džehennema i ja ih poslije ovozemaljskog života, neću više vidjeti: silnici, u čijim su rukama bičevi debljine kravljih repova, kojima tuku svijet, i žene koje nose prozirnu odjeću kao da su gole, koje okreću lice od Allahovih zapovijedi i sklone su zlim djelima, a glave su im kao grbe u deva. Takve žene neće ući u Džennet, niti će osjetiti njegov miris! A miris njegov se širi na sve strane veoma daleko."** [[23]](#footnote-23)

Islam pojašnjava da žena treba pokrivati svoje ukrase. Rekao je Allah s.v.t.:

 A reci vjernicama neka obore poglede svoje i neka vode brigu o stidnim mjestima svojim; i neka ne dozvole da se od ukrasa njihovih vidi išta osim onoga što je ionako spoljašnje, i neka vela svoja spuste na grudi svoje; neka ukrase svoje ne pokazuju drugima, to mogu samo muževima svojim, ili očevima svojim, ili očevima muževa svojih, ili sinovima svojim, ili sinovima muževa svojih, ili braći svojoj, ili sinovima braće svoje, ili sinovima sestara svojih, ili prijateljicama svojim, ili robinjama svojim, ili muškarcima kojima nisu potrebne žene, ili djeci koja još ne znaju koja su stidna mjesta žena; i neka ne udaraju nogama svojim da bi se čuo zveket nakita njihova koji pokrivaju. I svi se Allahu pokajte, o vjernici, da biste postigli ono što želite. (An-Nur 31)

* Islam zabranjuje ženi da putuje sama bez mahrema, tj. osobe koja joj je bliski rod (otac, brat, daidža, amidža, ako je udata-muž). Kaže Allahov Poslanik s.a.v.s.: “Neka se muškarac nikako ne osamljuje sa ženom osim u prisustvu mahrema! Neka žena ne putuje osim u pratnji mahrema!”Čuvši te riječi jedan od prisutnih upita: “Allahov Poslaniče, moja supruga se uputila na hadždž, a ja sam se prijavio za učešće u toj i toj bitki!” Na to Poslanik reče:“Vrati se i obavi hadždž zajedno sa svojom suprugom!”[[24]](#footnote-24)

Ovim propisom Islam želi sačuvati ugled i čast žene s obzirom da put vrlo često prate veliki napor i muka, a žena je po svojoj prirodi slabašna. Budući da je iznenada može zadesiti i menstruacija, onda trudnoća, dojenje, kao i njen mentalni sklop koji je naklonjen ka tome da je neko vodi i štiti, zbog svoje saosjećajnosti lako može potpasti pod razne uticaje i sl. Islam ne dozvoljava ženi da putuje sama. Žena koja sama krene na put može biti napadnuta od strane pokvarenjaka, zlobnika pa joj je zaštita itekako potrebna jer je ona slaba i ne može se sama odbraniti. Dakle, žena na putu mora imati nekoga povjerljivog (mahrem) ko će ispunjavati njene zahtjeve i potrebe, olakšati joj put tako da ona ne mora tražiti pomoć od stranaca.

* Islam propisuje onome ko vidi neku ženu koja mu se dopadne i zavoli je da ode njenoj porodici i zaprosi je na ispravan način kako bi od sebe odagnao šejtanske vesvese (došaptavanja). Kaže Poslanik a.s.: “Ako neko od vas primjeti neku ženu neka ode njenoj porodici jer će se tako najbolje suprostaviti onome što osjeća.”[[25]](#footnote-25)
* Islam obavezuje supružnike da ukoliko jedno od njih poželi da zadovolji svoj seksualni nagon požure i ispune jedno drugom tu želju. Ženi je zabranjeno da odbije svoga muža u postelji. Razlog tome je što u slučaju odbijanja da udovolji svome mužu on može početi da razmišlja kako na drugi, zabranjen način da ostvari svoje pravo i udovolji svojoj seksualnoj želji. Također, sputavanje i suzbijanje seksualnog nagona izaziva brojne probleme, kako duševne tako i tjelesne, pa Islam sa mnogo pažnje tretira ovo pitanje. Kaže Allahov Poslanik a.s.: “Kada muž pozove svoju ženu u postelju (intimni odnos) pa ona odbije i naljuti svoga muža, meleki je proklinju sve dok ne osvane.”[[26]](#footnote-26)

Isto tako je i muž obavezan zadovoljiti svoju ženu kako ona ne bi razmišljala o zabranjenim načinima zadovoljenja svoje seksualne želje i strasti. Kaže Ibn Hazm: “Čovjek je obavezan da ima odnos sa svojom ženom i zadovolji je bar jednom u toku njene čistoće (period između dvije menstruacije) ako je u stanju, u protivnom je grješan kod Allaha. Dokaz za to su riječi Uzvišenog:

A kada se okupaju, onda im prilazite onako kako vam je Allah naredio. (Al-Baqarah 222)

Dovoljno je da znamo to da je ženi u slučaju da joj se uskrati pravo na intimne odnose sa supružnikom dozvoljeno da pravdu potraži kod kadije (sudije) kako bi ostvarila svoje zagarantovano pravo. Ovo je još jedan od velikih primjera kako i koliko Islam vodi računa o miru i spasu društva od širenja nemorala i raskalašenosti.

* Allah s.v.t. je zaprijetio žestokom kaznom svakom onom ko želi proširiti nemoral ili bilo kakvo drugo zlo u Islamskome društvu pa akže:

One koji vole da se o vjernicima šire bestidne glasine čeka teška kazna i na ovome i na onome svijetu; Allah sve zna, a vi ne znate. (An-Nur 19)

Ovo važi za svakog onog ko čini neki grijeh ili učestvuje u njemu na bilo koji način.

***ŽENIDBA U ISLAMU***

Odavno je poznato da Islam nije dozvolio udovoljenje seksualnom nagonu osim putem braka. Allah s.v.t. nije učinio čovjeka poput ostalih stvorenja kod kojih u ovom segmentu života vlada potpuna anarhija, bezakonje, nebriga o suprotnom polu i nered, već je uspostavio odgovarajući sistem koji garantuje sreću čovjeku i ženi, čuva njihovu čast i ugled. Allah je učinio vezu između muškarca i žene plemenitom koja počiva na obostranom zadovoljstvu, preuzetim obavezama i pristanku kao i na obostranom obećanju da će se međusobno pomagati i uvažavati. Na ovaj način je intimni život siguran, obezbjeđuje potomstvo i štiti ženu od toga da postane roba koju će zloupotrijebiti hedonisti, uspostavlja se ambijent za osnivanje porodice koja obuhvata i čuva osjećaj majčinstva i očinstva, daje i rađa lijepe i zrele plodove. Ovo je sistem sa kojim je Allah zadovoljan, na kojem počiva Islam i koji se suprostavlja svakom onom ko neprijateljski gleda na njega. S toga ćemo sada pojasniti detaljnije kako i na koji način se oženiti u skladu sa Islamskim propisima, a u Allaha je konačan uspjeh.

***ODREĐIVANJE I IZBOR SUPRUGE***

Islam zagovara jasne principe kada je riječ o izboru supruge i ne radi se samo o pukom zadovoljenju seksualnog nagona već je riječ i o zasnivanju porodice. Shodno tome, Islam želi da uspostavi jake temelje i preduslove za dobru i stabilnu porodicu koja će brinuti kako o pojedincu tako i o zajednici. Sve ovo je nemoguće postići bez dobre supruge koja posjeduje lijep ahlak (moral), ispravnu i jaku vjeru, koja se boji Allaha s.v.t. i vodi računa o svojiim zaduženjima. Naravno, Islam ne zanemaruje ostale kriterijume poput ljepote i slično. Kaže Allah s.v.t.:

Udavajte neudate i ženite neoženjene, i čestite robove i robinje svoje; ako su siromašni, Allah će im iz obilja Svoga dati. Allah je neizmjerno dobar i sve zna.

(An-Nur 32)

Poslanik a.s. je pojasnio stvari koje su potrebne za brak, a najvažnija od njih jeste lijep ahlak i vjera. Kaže Allahov Poslanik a.s.: “Ženu udaju četiri stvari: njen imetak, porijeklo, ljepota i vjera, pa odaberi onu koja ima dobru vjeru imaćeš sve ostalo.”[[27]](#footnote-27)

Islam je pravedan pa isto važi i za muža, kaže Poslanik a.s.: “Najpotpunijeg imana su oni koji su lijepog ahlaka i koji su najbolji prema svojim ženama.”[[28]](#footnote-28)

Kada je bio upitan koja je žena najbolja Poslanik a.s. je rekao: “Najbolja među ženama je ona koju kada pogledaš razveseli te, kada joj se nešto naredi posluša i pokori se, ne suprostavlja se i ne radi sa imetkom ono što ti je mrsko.”[[29]](#footnote-29)

Islam želi da muslimanska kuća bude sagrađena na takvim osnovama i principima gdje i pojedinac i zajednica sarađuju i podstiču na činjenje dobra. Rekao je Allahov Poslanik a.s.: “**Neka se Allah smiluje čovjeku koji ustane noću pa klanja te probudi svoju ženu, pa ako ona odbije ustati, poprsće je po licu vodom.Neka se Allah smiluje i ženi koja ustane noću i klanja te probudi i svoga muža, pa ako on odbije, poprsće ga po licu vodom.”**[[30]](#footnote-30)

***VIĐENJE SUPRUŽNIKA PRIJE BRAKA KOJE ISLAM DOZVOLJAVA I PODSTIČE NA NJEGA***

Islam teži tome da se brak ne smije zasnivati samo na jednom izdvojenom principu već insistira da pored osnovnih načela, ispravne vjere i ahlaka, moraju biti ispoštovani i ostali principi poput fizičke privlačnosti kako bi obije strane bile u potpunosti zadovoljne. Dakle, dozvoljeno je i muškarcu i ženi da se vide prije braka i to na šerijatski dozvoljen način. Prenosi se da je jedan čovjek došao Poslaniku a.s. i obavijestio gad da je zaprosio jednu ženu od ensarijki, a Poslanik a.s. ga je upitao. “Jesi li je video?” ovaj čovjek odgovori: “Ne.” na to mu Poslanik a.s. reče: “Idi i vidi je jer doista u očima ensarijki ima nešto.”[[31]](#footnote-31) (Slabovidost, sićušnost ili nešto poput toga)

Poslanik a.s. je objasnio mudrost ovog propisa u sljedećem hadisu: Od Enesa se prenosi da je Mugira ibn Šu’be zaprosio neku ženu pa mu je Allahov Poslanik a.s. rekao. “**Pogledaj u nju, jer je to najpreče da vam učini brak trajnijim.”**[[32]](#footnote-32)

**Sistem kojeg Islam zagovara je koristan i dobar za zajednicu i daleko je od društvenih problema uz Allahovu dozvolu, a ljubav je nešto sasvim prirodno i logično u Islamu, naročito ljubav između muškarca i žene, shodno tome Islam se ponosi tom vrstom ljubavi koja je čista od nemorala, raskalašenosti i svega što je ružno. Ovu vrstu ljubavi Islam njeguje i baštini i upućuje na načine njenog uspostavljanja i jačanja. Kaže Allahov Poslanik a.s.: „Ne postoji ništa bolje za dvoje koji se vole od braka.“**[[33]](#footnote-33) **(Ako čovjek zavoli neku ženu – najbolje je da je oženi jer je to lijek za njegovu ljubav)**

**U Islamu je poznato zauzimanje za dvoje zaljubljenih ako su dobri i časni i među njima još uvijek postoji ljubav i samilost. Prenosi se od Ibn Abbasa da je govorio o mužu Berire po imenu Mugis koji je bio rob, a ona je bila otkupljena robinja koja je kasnije oslobođena i time je njihov brak prestao da važi: „Kao sad da gledam Mugisa kako ide za njom, a suze mu se slivaju niz bradu.“ Reče Allahov Poslanik a.s.: „O Abbase, zar se ne čudiš Mugisovoj ljubavi prema Beriri i njenom odbijanju Mugisa? Kada bi mu se vratila!“ Berira je na to pitala: „Je li to naredba Poslanikova?“ Reče: „Ja se samo zauzimam.“ Ona odgovori: „Ja doista nemam potrebe prema njemu.“**[[34]](#footnote-34)

**U Islamu je dozvoljeno da otac ili staratelj ponudi svoju ćerku ili sestru za brak ako je zadovoljan ahlakom i vjerom nekog čovjeka. To nije ništa čudno, niti je nekakva negativna pojava, jer vrlo često staratelj bolje zna šta je dobro za njegovu ćerku ili sestru nego ona sama. Rekao je Allah s.v.t. u suri Kasas o slučaju Musaa a.s.:**

(23) A kad stiže do vode medjenske, zateče oko nje mnoge ljude kako napajaju stoku, a malo podalje od njih ugleda dvije žene koje su je od vode odbijale. "Šta vi radite?" – upita on. "Mi ne napajamo dok čobani ne odu" – odgovoriše one – "a otac nam je veoma star."

( 24 ) I on im je napoji, a onda ode u hladovinu i reče: "Gospodaru moj, ma kakvu mi hranu dao, zaista mi je potrebna!"

( 25 ) I jedna od njih dvije dođe mu, poslije, idući stidljivo i reče: "Otac moj te zove da te nagradi zato što si nam stoku napojio!" I kad mu on dođe i kaza mu šta je doživio, on reče: "Ne strahuj, spasio si se naroda koji ne vjeruje!"

( 26 ) "O oče moj" – reče jedna od njih – "uzmi ga u najam, najbolje je da unajmiš snažna i pouzdana."

( 27 ) "Ja želim da te oženim jednom od ove dvije kćeri moje" – reče on – "ali trebaš me osam godina služiti; a ako deset napuniš, biće dobra volja tvoja, a ja ne želim da te na to silim; ti ćeš vidjeti, ako Bog da, da sam dobar."

( 28 ) "Neka bude tako između mene i tebe!" – reče Musa – "koji god od ta dva roka ispunim, nema mi se šta prigovoriti, a Allah je jamac za ono što smo utanačili." (Al-Qasas 27)

Od Salima bin Abdullaha se prenosi da je čuo Abdullaha ibn Omera kako pripovijeda sljedeće: “Kada je Hafsa ostala udovica nakon što joj je muž poginuo, a bila je udata za Hunejsa bin Huzafe Es-Sehmija koji je umro u Medini, Omer bin Hattab je otišao Osmanu r.a. i ponudio mu Hafsu da je oženi. Osman mu je rekao da će razmisliti pa mu je za par dana rekao da nije u mogućnosti da je oženi sada. Zatim je Omer otišao do Ebu Bekra i ponudio mu Hafsu da je oženi, a Ebu Bekr mu nije ništa odgovorio, samo je ušutio. Omer se rastužio i otišao je Poslaniku a.s. da se požali. Međutim, Poslanik a.s. ju je zaprosio od njega i oženio je Hafsu. Nakon toga je Omer sreo Ebu Bekra koji mu je rekao da nije oženio Hafsu zato što je znao da je Poslanik a.s. ranije spominjao Hafsu i da nije htio da otkrije njegovu tajnu, a u slučaju da je Poslanik a.s. nije htio oženiti Ebu Bekr bi je oženio.”[[35]](#footnote-35)

***BRAČNI UGOVOR, MEHR (VJENČANI DAR) I GOZBA***

Od ruknova (sastavnih dijelova) braka u Islamu i uslova njegove ispravnosti je sljedeće:

1. Saglasnost budućih supružnika

Dokaz za to su riječi Poslanika a.s.: “Ne udajte udovicu dok ne čujete njeno mišljenje, i nemojte udavati djevojku (djevicu) bez njenog pristanka, a njen pristanak je šutnja.”[[36]](#footnote-36)

Onaj ko oženi neku ženu bez njenog pristanka brak mu je ništavan po hadisu u kojem se spominje da je ženu po imenu Hansa’ njen otac udao za nekog čovjeka protiv njene volje pa se ona požalila Poslaniku a.s. nakon čega je on poništio taj brak.[[37]](#footnote-37) Sve ovo ukazuje na to koliko je važno da se porodica uspostavi na zdravim osnovama i sačuva se od uništenja, da se spriječe mnogi problemi koji bi mogli nastati usljed nedostatka ljubavi među supružnicima.

1. Dozvola staratelja i prisustvo dva pravedna svjedoka

Kaže Poslanik a.s.: „Nema braka bez dozvole staratelja i dva pravedna svjedoka, a ako nema staratelja onda je kadija staratelj.“[[38]](#footnote-38)

Jedna od mudrosti i koristi ovog propisa je očuvanje rodbinskih veza kao i činjenica da staratelj uglavnom zna šta je hajr za onu koja se udaje i neće dozvoliti da izabere nešto što će joj naškoditi, a u slučaju da nema staratelja onda je kadija taj koji je dužan udati ženu koja ima priliku za brak na osnovu hadisa kojeg smo maločas naveli. Od Ibn Abbasa se prenosi da riječi Uzvišenog:

"O vjernici, zabranjuje vam se da žene kao stvari nasljeđujete, preko volje njihove, i da im teškoće pričinjavate, s namjerom da nešto od onoga što ste im darovali prisvojite…" (An-Nisa’ 19)

Znače sljedeće: ranije su staratelji mogli da rade sa ženom kojoj muž umre šta hoće – ako hoće oženi je, ako hoće uda je za koga hoće, ili je nikako više ne uda. Dakle, imali su veće pravo nad ženom nego njena porodica.” Ovaj ajet je tim povodom i objavljen pa je takva praksa dokinuta i data su prava najprije ženi pa ostalima.

1. Kod samog sklapanja bračnog ugovora muž je obavezan da ženi obezbijedi mehr na osnovu riječi Uzvišenog:

 I draga srca ženama vjenčane darove njihove podajte; a ako vam one od svoje volje od toga šta poklone, to s prijatnošću i ugodnošću uživajte. (An-Nisa’ 4)

Važno je napomenuti da ne smije biti ptetjerivanja kada je u pitanju mehr, jer Poslanik a.s. kaže: “Od vrlina koje su date ženi su lahkoća prilikom prosidbe, nepretjerivanje u mehru (vjenčanom daru) i pomoć u trudnoći i prilikom dojenja djeteta.”[[39]](#footnote-39)

Omer bin Hattab o ovoj temi kaže: “Zar ćete pretjerivati u mehru prilikom bračnog ugovora? Ako je žena plemenita i dobra i Allaha se boji preče vam je da postupite onako kako je radio Poslanik a.s. a on svojim ženama ili ćerkama nije određivao mehr veći od 12 evqi’ah (jedinica za težinu koja iznosi oko 200 grama)”.

Ukoliko postoje neki posebni uslovi između budućih supružnika (koji su halal, a nikako haram) potrebno je da se spomenu i oko njih slože i to na osnovu hadisa Poslanika a.s.: “Najpreče je da se ispune i dogovore svi uslovi kako bi supružnici bili halal jedno drugom (da mogu stupiti u intimne odnose).”[[40]](#footnote-40)

Zbog svega navedenog važno je i organizovati svadbenu gozbu u skladu sa šerijatom, bez alkohola, muzike, miješanja muškaraca i žena i na nju pozvati rođake i prijatelje kako bi se brak obznanio. Od Enesa r.a. se prenosi da je po dolasku u Medinu Resulullah, sallallahu alejhi ve sellem, pobratimio Abdurrahmana i S'ad ibn Rebia. On je rekao Abdurrahmanu: “Ja sam najbogatiji među Ensarijama. Svoju imovinu dijelim na dvoje. Imam dvije žene, pogledaj koja ti se više od njih sviđa pa mi reci ja ću je pustiti, a kad joj prođe ‘iddet (period pričeka) ti je oženi. Na to mu Abdurrahman reče: Neka ti Allah podari berićet u tvojoj porodici i u tvome imetku.” Gdje vam je čaršija?” Uputiše ga u čaršiju kod Benu Kajnuka'a, jevrejskog plemena. Zatim do malo vremena, ugleda ga Resulullah, sallallahu alejhi ve sellem, da nosi maslo i namirnice, a malo poslije toga primjeti tragove mirisa na njemu, pa ga upita: “Šta je to?” On odgovori: “Oženio sam se.” Resulullah upita: “Koliko si platio?” “Jednu zlatnu košpicu. Reče Poslanik a.s. “Napravi gozbu pa makar i sa jednom ovcom.”[[41]](#footnote-41)

Mora se napomenuti da se treba kloniti israfa (rasipništva) na svadbenoj gozbi, kaže Uzvišeni:

( 26 ) Daj bližnjem svome pravo njegovo, i siromahu, i putniku, ali ne rasipaj mnogo,

( 27 ) jer su rasipnici braća šejtanova, a šejtan je Gospodaru svome nezahvalan. (Al-Isra’ 26-27)

Onaj ko bude pozvan na gozbu treba se odazvati pozivu osim ako ima opravdan razlog. Rekao je Poslanik a.s.: “Kada neko od vas bude pozvan na svadbu neka se odazove.”[[42]](#footnote-42)

Obaveza onog ko prisustvuje gozbi je da uputi Allahu dovu za porodicu koja je organizirala svadbu shodno riječima Poslanika a.s.: “Allahu oprosti im i smiluji im se i daj im berićet u opskrbi.”[[43]](#footnote-43) Također treba uputiti i dovu za mladence riječima “Allah vas blagoslovio i sastavio na dobru.”[[44]](#footnote-44)

Islam je dozvolio ženama da se uz deff provesele na svadbi jer je tako došlo u hadisu Poslanika a.s. u kojem se spominje da je upitao Aišu r.a. kada se jedna od žena udala za ensariju: “Zar se niste proveselile i radovale, zaista će Ensarije biti zadivljeni time.”[[45]](#footnote-45)

***OBIČAJI PRVE BRAČNE NOĆI***

Prema mladoj treba biti prijatan i ljabazan i potruditi se da se ne osjeća usamljeno. Prenosi se da je Esma bin Jezid b. Seken rekla: “Ja sam ukrašavala Aišu za Poslanika a.s., otišla sam njemu i pozvala ga da je pogleda, a on je došao, sjeo uz njen bok i donio joj čašu mlijeka. Poslanik a.s. je pio iz nje pa joj je pružio čašu, a ona se postidjela i spustila glavu. Esma dalje kaže: Ja sam je prekorila i rekla “uzmi iz ruku Allahova Poslanika a.s.” pa je ona uzela i popila malo. Poslanik a.s. reče:” Daj svojoj drugarici.” Esma reče: “Ne Allahov Poslaniče, uzmi je ti, popij iz nje pa je pruži meni iz tvoje ruke.” Zatim sam sela i stavila posudu na koljeno i počela je okretati kako bih pogodila mjesto gdje je pio Allahov Poslanik a.s. On a.s. zatim reče ženama koje su bile oko mene da i one uzmu malo, ali one ne htjedoše rekavši da ne osjećaju žeđ, na šta Poslanik a.s. reče: “Nemojte sastaviti glad i laž.”[[46]](#footnote-46)

***UDVARANJE I AŠIKOVANJE MEĐU SUPRUŽNICIMA***

Kao što smo već rekli, Islam na seksualni nagon gleda kao i na sve ostale nagone kojima treba udovoljiti, ali u okviru šerijatskih pravila, principa i normi pa shodno tome i nastoji pojasniti kako u tom slučaju rasplamsati strast među supružnicima.

Od Džabira se prenosi da je pričao kako se vraćao sa jednog pohoda sa Poslanikom a.s. te je požurio sa svojom devom. Neko je bio iza njega pa se Džabir okrenuo i vidio Poslanika a.s. On ga je upitao: “Šta te požuruje?” Džabir je odgovorio: “Tek sam se oženio.” Poslanik je upitao: “Jesi li oženio djevicu ili udovicu?” On reče: “Udovicu.” Reče Poslanik a.s.: “Zašto nisi oženio djevojku da se snjome igraš i ona s tobom?”[[47]](#footnote-47)

Islam posvećuje veliku pažnju ovom segmentu života jer je ta prisna komunikacija među supružnicima, međusobna ljubav, nježnost, saosjećanje, igra i zabava veoma važna za dalji tok i jačanje braka. Rekao je Allahov Poslanik a.s.: “Sve što ne spada u spominjanje i sjećanje na Allaha je igra i zabava osim četiri stvari: takmičenje u trčanju, dresiranje konja, igra i zabava sa svojom porodicom i učiti plivanje.” [[48]](#footnote-48)

Također je važno napomenuti da su supružnici dužni voditi računa o svojoj čistoći, lijepo je da se uljepšaju i namirišu jedno drugom jer će se na taj način povećati međusobna ljubav i želja, a nestati odbojnost. Kaže Poslanik a.s.: “Allah je lijep i voli ljepotu.”[[49]](#footnote-49)

Od Aiše se prenosi da je rekla: “Namirisala sam Vjerovjesnika najljepšim mirisom što sam imala po glavi i bradi.”[[50]](#footnote-50)

Od Ibn Abbasa se prenosi da je rekao: “Ja se uljepšavam za svoju ženu kao što se ona uljepšava za mene. Kao što volim da se ona za mene sredi i uljepša, što je moje pravo kod nje, isto tako i ona voli da se ja uljepšam i sredim za nju jer je to njeno pravo.”

Rekao je Allah Uzvišeni:

One imaju isto toliko prava koliko i dužnosti, prema zakonu

(Al-Baqarah 228)

***NAČINI IGRE I ZABAVE MEĐU SUPRUŽNICIMA***

* **Ljubavna predigra u postelji**

Supružnicima je dozvoljeno da se otkriju jedno drugom i da se međusobno gledaju i uživaju u svemu onome što im godi. Prenosi Behezibn Hakim od oca i djeda: **“Pitao sam: “Allahov Poslaniče, šta bi trebali sakriti, a šta pokazati od intimnih dijelova tijela?” On je odgovorio: “Krij intimne dijelove tijela od svakog osim od svoje supruge ili one žene koja je u tvojoj vlasti.” Rekoh: “Allahov Poslaniče, a šta ako se dogodi da ljudi žive zajedno?” On uzvrati: “Potrudi se, ako ikako možeš, da ti avret niko ne vidi.” Ja onda rekoh: “A ako nema nikoga (ako je čovjek sam)?” On odgovori: ”Najpreče je osjećati stid pred Allahom!”**[[51]](#footnote-51)

**Dozvoljeno je supružnicima da se međusobno naslađuju prilikom spolnog odnosa, ali nikako ne smiju upražnjavati analni seks. Ibn Abbas priča: Omer r.a. je došao Poslaniku a.s. i rekao: “Propao sam, o, Allahov Poslaniče!” Poslanik a.s. upita: “Šta te je upropastilo?” Reče Omer: “Sinoć sam imao odnos sa ženom otpozadi.” Poslanik je zašutio pa je objavljen ajet**

Žene vaše su njive vaše, i vi njivama vašim prilazite kako hoćete

(Al-Baqarah 223)

Dakle, dozvoljeno je prilaziti ženama sa svih strana, ali se treba čuvati analnog seksa i seksa za vrijeme menstruacije.”[[52]](#footnote-52)

Ovim hadisom se zabranjuje sam čin intimnog odnosa za vrijeme menstruacije, ali ne i ostale stvari koje obuhvataju samu predigru kao što su poljupci, zagrljaji, sjedenje sa svojom ženom i sl. od Aiše se prenosi da je rekla: “Pila sam iz čaše dok sam bila u menstruaciji pa sam dala Poslaniku da i on pije. Stavio je usta na mjesto odakle sam ja pila pa je i on pio. Isto tako sam jela meso pa je Poslanik a.s. ugriznuo sa mjesta gdje sam ja jela.”[[53]](#footnote-53)

Dakle, dozvoljeno je da se muž naslađuje i uživa u svojoj ženi i obratno. Od Enesa r.a. se prenosi da je rekao: “Jevreji su svoje žene, dok su bile u menstruaciji, izvodili iz kuća, sa njima ne bi jeli niti pili, niti se sa njima miješali u kućama. Poslanik a.s. je upitan o tome pa je objavljen ajet: “Pitaju te o mjesečnom pranju. Reci: “To je neprijatnost, zato ne općite sa ženama za vrijeme mjesečnog pranja.” Pa je Poslanik a.s. rekao: “Miješajte se sa njima i radite sve stvari osim seksualnog odnosa.” Na to su jevreji rekli: “Šta hoće ovaj čovjek, nema nijedne stvari u našoj vjeri a da se on ne suprostavi.” Usejd bin Hudajr i Ubade bin Bišr su došli Allahovom Poslaniku a.s. i rekli: “Allahov Poslaniče, jevreji govore tako i tako zar mi ne stupamo u odnos sa našim ženama u menstruaciji.” Lice Allahovog Poslanika a.s. se promijenilo tako da smo pomislili da se naljutio na njih dvojicu. Oni su izašli, ali ih je sreo poklon u mlijeku. Poslanik a.s. je poslao nekog za njima i napojio ih. Tada smo pomislili da se on nije naljutio na njih.”[[54]](#footnote-54)

Od Džabira r.a. se prenosi da su jevreji govorili: “Ukoliko čovjek priđe svojoj ženi otpozadi, a odnos bude u vaginu, te ona zanese i rodi dijete, dijete će biti razroko.” Nakon toga, kao odgovor na njihove tvrdnje, objavljen je ajet “žene vaše su njive vaše pa im prilazite kako hoćete”.[[55]](#footnote-55)

Od sunneta je da se spomene Allahovo ime prije samog čina spolnog odnosa i dovi onako kako je radio Allahov Poslanik a.s.: “Kada neko od vas želi spolno općiti sa svojom ženom neka kaže “Allahu moj, otkloni šejtana od nas i otkloni šejtana od onoga što se začne”,pa ako Allah odredi da im se rodi dijete šejtan mu nikada ne može nauditi.”[[56]](#footnote-56)

Kao što je neophodno imati predigru kako bi se strast žene probudila isto tako treba sačekati i zadovoljiti je da i ona doživi vrhunac.

Potvrđeno je sunnetom da ukoliko želimo ponoviti odnos treba da uzmemo abdest, a dokaz za to su riječi Poslanika a.s.: “Kada neko od vas ima intimni odnos sa svojom ženom pa hoće to da ponovi neka uzme abdest.”[[57]](#footnote-57)

* **Udvaranje i flertovanje kod zajedničkog kupanja**

Ljubavna igra, nježnost i strast među supružnicima ne završava se u postelji već se nastavlja i van nje kako bi njihova ljubav bila još jača, čvršća i trajnija. Supružnici mogu uživati u svojoj ljubavnoj igri gdje god je to moguće pod uslovom da ih niko ne vidi i ne čuje. Od Aiše se prenosi da je rekla: “Kupala sam se sa Poslanikom a.s. iz iste posude u kojoj su nam se ruke preplitale, a on je stizao uzeti vodu prije mene, pa sam mu govorila: Ostavi i za mene, ostavi i meni! Bili smo oboje džunupi.”[[58]](#footnote-58)

* **Udvaranje i flertovanje u kući**

Upitana je Aiša o tome šta je Poslanik a.s. najprije radio kada bi ušao u svoju kuću pa je rekla: “Koristio je misvak, jer je želio time da očisti svoja usta kako bi lijepo mirisao svojoj porodici.”

Od Aiše se prenosi da je Poslanik a.s. poljubio neku od svojih žena zatim je izašao da obavi namaz, a nije se abdestio.[[59]](#footnote-59)

* **Flertovanje i zabava van kuće**

Kada govorimo o ovoj temi treba napomenuti da ona zahtijeva ispunjenje određenih uslova koje smo i ranije spominjali, a to je da se bude daleko od očiju i ušiju drugih. Prenosi Ebu Seleme bin Abdirrahman da mu je Aiša r.a. pričala kako je bila sa Poslanikom a.s. na jednom putu dok je bila mlađa pa je Poslanik a.s. rekao svojim ashabima da idu naprijed, a mene je zatim pozvao: „Dođi da se potakmičimo.“ Pa sam ga ja pretekla za dva koraka. Nakon izvjesnog vremena ponovila se ista situacija pa smo se ponovo takmičili ko će biti brži. Kaže Aiša r.a.: „Prije toga sam pojela poprilično dosta mesa pa sam rekla Poslaniku a.s. „zar u ovom stanju da se takmičim?“ Ovoga puta me je on pretekao i kazao: „Ovo ti je za ono prvo.“[[60]](#footnote-60)

Svakako je ovdje nužno spomennuti da je zabranjeno širiti tajne iz bračnog života i pričati na sijelima ili nekim drugim mjestima i prilikama o tajnama svog supružnika jer je Poslanik a.s. rekao: „Najgori ljudi kod Allaha s.v.t. na Sudnjem danu biće oni koji otkrivaju tajne svojih supružnika nakon što s njima imaju intimne odnose.“[[61]](#footnote-61)

Kako bi se brak održao zanimljivim i zabavnim, a ljubav i strast među supružnicima ostala jaka i stabilna Islam propisuje prava i obaveze koje se odnose na oba supružnika i na taj način se izbjegavaju razilaženja i neprijateljstvo među njima.

***PRAVA ŽENE KOD SVOGA MUŽA***

U svrhu ove teme dovoljno je da spomenemo nekoliko ajeta i hadisa kaže Uzvišeni:

S njima lijepo živite! A ako prema njima odvratnost osjetite, moguće je da je baš u onome prema čemu odvratnost osjećate Allah veliko dobro dao. (An-Nisa 19)

One imaju isto toliko prava koliko i dužnosti, prema zakonu – samo, muževi imaju prednost pred njima za jedan stepen.

(Al-Baqarah 228)

Rekao je Poslanik a.s.: “Najbolji među vama je onaj ko je najbolji prema svojoj porodici, a ja sam najbolji prema svojoj porodici.”[[62]](#footnote-62)

Također je kazao: “Najpotpunijeg imana je onaj ko ima lijep ahlak i lijepo postupa sa svojim ženama.”[[63]](#footnote-63)

“Bojte se Allaha u pogledu ophođenja prema vašim ženama jer doista ste odgovrni za njih i halal ste jedno drugome po Allahovom zakonu…”[[64]](#footnote-64)

“Neka vjernik ne mrzi vjernicu, jer ako nije zadovoljan sa nekim njezinim svojstvom, zadovoljan je sa nekim drugim.”[[65]](#footnote-65)

“Od Hakim bin Muavije Al-Kušajrija se prenosi da je njegov otac upitao Poslanika a.s. o pravima žene kod svoga muža pa je Poslanik a.s. odgovorio: “Da je nahraniš kada ti jedeš, da joj obezbijediš odeću kao i sebi, tj. da je izdržavaš kao i sebe.”[[66]](#footnote-66)

A samo je Allah s.v.t. taj koji je u potpunosti savršen

***PRAVA MUŽA KOD SVOJE ŽENE***

Spomenućemo neke ajete i hadise kako bismo pojasnili prava muža kod svoje žene i uzeli pouku iz toga. Rekao je Uzvišeni Allah u opisu dobrih žena:

Zbog toga su čestite žene poslušne i za vrijeme muževljeva odsustva vode brigu o onome o čemu trebaju brigu voditi

(An-Nisa’ 34)

Od Husajna bin Muhsina se prenosi da mu je pričala njegova tetka: “Otišla sam Poslaniku a.s. radi neke potrebe pa me je on upitao: “Imaš li ti muža? “ rekla sam: “Da.” Reče Poslanik a.s.: ”Kakva si prema njemu?” Ja odgovorih: “Pokoravam mu se i vodim brigu oko njega i ništa mu ne uskraćujem od njegovih prava osim što nemam potrebe za njim.” Na to reče Allahov Poslanik a.s.: “Pa pazi kako se ponašaš prema njemu jer on može biti tvoj Džennet ili tvoj Džehennem.”[[67]](#footnote-67) (tj. muž može biti uzrok tvog ulaska u Džennet ako bude zadovoljan tobom, a može biti i uzrok tvog ulaska u Džehennem ako bude srdit na tebe)

Od Ebu Hurejre se Prenosi da je Poslanik a.s. rekao: “Žena koja klanja pet dnevnih namaza, posti mjesec Ramazan, čuva se nemorala i pokorna je svome mužu ući će u Džennet na koja god vrata hoće.”[[68]](#footnote-68)

Od Muaz ibn Džebela se prenosi da je putovao Šamom pa je vidio kršćane kako čine sedždu svojim biskupima i svecima, a jevreje kako čine sedždu svojim svećenicima, monasima, pobožnjacima i učenjacima, pa je upitao: “Zbog čega radite ovo?” Odgovorili su: “Na ovaj način odajemo počast našim vjerovjesnicima i poslanicima.” Muaz reče: “Pa mi smo preči da to činimo.”

A Poslanik a.s. reče: “Doista oni lažu na svoje Poslanike kao što su iskrivili i izmijenili svoje svete knjige. Da sam ikome naredio da nekome učini sedždu naredio bih ženi da učini sedždu svome mužu zbog veličine prava koja ima kod nje. Žena neće naći slast imana sve dok ne ispuni prava koja ima njen muž kod nje, pa kada bi je pozvao da ga zadovolji morala bi to učiniti makar bila i na leđima kamile.”[[69]](#footnote-69)

***RAZVOD BRAKA U ISLAMU***

Doista brak predstavlja nešto sveto u Islamu i zbog toga ova vjera nastoji na svaki način sačuvati ga i ojačati kako ne bi došlo do njegovog cijepanja odnosno razvoda braka. Na to kolika je svetost braka u Islamu ukazuje i činjenica da se on sklapa pred Allahom i u ime Allaha i taj ugovor između muža i žene je vrlo jak, precizan i strog. Kaže Uzvišeni:

"I kada su one od vas čvrstu obavezu uzele." (An-Nisa’ 21)

Također i Psoslanik a.s. u svojim hadisima ukazuje na svetost i važnost braka pa kaže: “Onaj ko rastavi ženu od muža nije od nas i onaj ko nas izda nije od nas.”[[70]](#footnote-70)

Shodno važnosti braka Islam je propisao i razvod braka i to u slučaju da problemi između supružnika dođu do kulminacije i ne postoji nikakvo rješenje za njih. Razvod braka je zapravo logično rješenje kako bi se izbjegle posljedice svađe i neslaganja između supružnika, da jedno drugom ne bi činili nepravdu, da ne bi djeca živjela u atmosferi svađe, rasprave i neslaganja.

Međutim, razvod braka je također šerijatski preciziran i tačno se zna kada i kako može doći do njega kako se time ne bi igrali lakomisleni. Učenjaci su objasnili kada može doći do razvoda:

1. Vadžib (obavezan) u situaciji kada dođe do velikog razilaženja između supružnika tako da su pozvani sa obije strane roditelji ili neko drugi ko ima ulogu staratelja da presude, odnosno da se dogovore oko rastave braka.

Kaže Uzvišeni:

 A ako se bojite razdora između njih dvoje, onda pošaljite jednog pomiritelja iz njegove, a jednog pomiritelja iz njene porodice. Ako oni žele izmirenje, Allah će ih pomiriti jer Allah sve zna i o svemu je obaviješten! (An-Nisa’ 35)

1. Haram (zabranjen) u slučaju kada nema nekog posebnog, niti dovoljno jakog, opravdanog razloga za razvod braka. Iblis upravo nastoji da rasturi brak između dvoje supružnika kako nam prenosi Poslanik a.s.: “Iblis je postavio svoj prijesto na vodi, a zatim šalje svoje vojske kako bi ljude navodili na loša djela. Kada mu se vrate pita ih ko je šta učinio od loših dijela i koliko je uspio da navede ljude na zlo. Pa mu tako redom prilaze i govore “ja sam uradio to i to”, a on odgovara “nisi ti uradio ništa posebno”. A kada mu priđe jedan i kaže: “Jas am uspio da rastavim dvoje i nisam ih ostavio dok im brak nisam rasturio.” Tada ga Iblis primakne sebi i kaže mu: “E to je ono što želim.”[[71]](#footnote-71)
2. Mubah (dozvoljen) kada je žena lošeg ahlaka, ponašanja i naravi, ali se tada treba strpiti, naročito ako supružnici imaju dijete.
3. Naređen i to u situaciji kada žena ne izvršava Islamske dužnosti ili je nepoštena. Što se tiče ove prve stvari treba je najprije posavjetovati pa ako to ne urodi plodom onda je razvesti. Kada je riječ o ovom povodu za razvod braka treba napomenuti da i žena ima pravo da zatraži razvod braka ako njen muž ne izvršava Islamske obaveze, lošeg je ahlaka, ne izvršava obaveze prema ženi, ne želi sa njom da ima intimne odnoose i slično.

***PUŠTANJE ŽENE UZ NADOKNADU U ISLAMU***

Ukoliko bračni život nije sagrađen na dogovoru, međusobnom slaganju, ljubavi, obostranoj privlačnosti onda brak dobija potpuno drugačiju konotaciju i efekat. Umjesto da bude smiraj i milost on postaje nevolja i bijeda. Ovo se događa kada jedan od supružnika mrzi i prezire drugog. Islam u ovoj situaciji naređuje sabr (strpljenje) pa kaže Uzvišeni:

S njima lijepo živite! A ako prema njima odvratnost osjetite, moguće je da je baš u onome prema čemu odvratnost osjećate Allah veliko dobro dao. (An-Nisa’ 19)

Dakle, kada problemi, netrpeljivost i svađe u braku dostignu kulminaciju Islam propisuje razvod. Ako muž prema ženi osjeća sve negativno što smo spomenuli prije onda je razvod u njegovim rukama, a ako je situacija obrnuta pa je žena ta koja prema mužu osjeća prezir, mržnju i netrpeljivost onda ona ima pravo na rastavu braka putem hul’a, tj. uz nadoknadu. To znači da ona treba mužu platiti onoliko koliko je on njoj poklonio na ime vjenčanog dara (mehra) i na taj način raskinuti bračnu vezu. Ovo je Pravda koju Islam zagovara jer je muž taj koji je platio mehr i troškove svadbe. Kaže Uzvišeni:

A vama nije dopušteno uzimati bilo šta od onoga što ste im darovali, osim ako se njih dvoje plaše da Allahove propise neće izvršavati. A ako se bojite da njih dvoje Allahove propise neće izvršavati, onda im nije grehota da se ona otkupi.

(Al-Baqarah 229)

Cilj Islama je zaštiti ljude od toga da budu prezreni, a na taj način se čuva i štiti zajednica i zatvaraju se vrata neredu i haosu jer ne može čovjek živjeti sa ženom koju ne voli niti žena sa čovjekom koga ne voli.

Rekao je Uzvišeni:

A ako se njih dvoje ipak rastave, Allah će ih, iz obilja Svoga, neovisnim učiniti – Allah je neizmjerno dobar i mudar. (An-Nisa’ 130)

***NEKE OD POSLJEDICA SEKSUALNE ANARHIJE I RASKALAŠENOSTI***

Islam strogo zabranjuje blud i sve ono što vodi ka njemu. Rekao je Sejjid Kutb, Allah mu se smilovao:

“Islam se suprostavlja svakom obliku neljudskosti, odnosno životinjskom zadovoljavanju nagona, jer želi uspostaviti, izgraditi kuću (gnijezdo), zajednički život koji neće trajati samo dok se zadovolje tjelesne potrebe i nagoni. Islam želi da ta veza između dva tijela bude osnova koja počiva na humanim, ljudskim i uzvišenim osjetilima koja predstavljaju preventivnu zaštitu i tijela, i srca i duše, tj. čovjeka u cjelini. Na taj način se čovjek i žena sjedinjuju u zajednički život, nadu, budućnost, iskušenja, potomstvo koje se rađa u tom zajedničkom gnijezdu o kome brinu roditelji. Otuda Islam propisuje kaznu za onoga ko počini blud opisujući ga kao nešto životinjsko u punom smislu riječi, jer se u tom slučaju izobličuje i mijenja ono ljudsko u životinjsko pa se ne razlikuje žensko od ženskog, niti muško od muškog. Sve se svodi na trenutno, kratkotrajno hedonističko zadovoljstvo koje se ne odlikuje onim istinskim užitkom. Nema tu ni ljubavi, ni samilosti, ni one saosjećajnosti i nježnosti čija je glavna odlika upravo kontinuitet, trajanje. Upravo tu kratkotrajnu emociju, nadražaj mnogi slave kroz pjesmu bez obzira što je ona karakteristika životinja koja se ponekada odjene ljudskošću i humanošću. Islam se ne suprostavlja zdravoj ljudskoj prirodi (fitri) niti je smatra odvratnom, prezrenom, već je organizuje, uređuje i podiže na nivo iznad životinjskog. Što se tiče bluda, a naročito prostitucije, možemo slobodno rjeći da odudara od svega što je prirodno, duhovno, uzvišeno pa čak i od svega što obuhvata seksualnost jer i kroz dugu ljudsku povijest na nju se gledalo s prijezirom, odvratnošću i gađenjem kao da je to nešto svojstveno samo životinjama pa čak i gore od toga s obzirom da mnoge životinje, ptice žive zajedničkim, uređenim životom uz svoga partnera, daleko od bluda razvrata kakvog možemo naći u nekim ljudskim sredinama.

Pokušaćemo da sakupimo i spomenemo posljedice seksualne anarhije koje su neminovnost nakon što se blud proširi:

* Pojava i širenje epidemije opasanih i zaraznih bolesti koje se ne ograničavaju samo na pojedinca koji čini blud već se šire i na čitavu zajednicu. Kaže Allah s.v.t.

I što dalje od bluda, jer to je razvrat, kako je to ružan put!

(Al-Isra’ 32)

Kaže Allahov Poslanik a.s.:

“Neće se nikada među ljudima pojaviti nemoral koji će se javno ispoljavati, a da se među njima ne prošire zarazne bolesti koje nisu bile poznate njihovim prethodnim generacijama.

Neće ljudi početi zakidati i varati pri vaganju i mjerenju, a da ih neće zadesiti glad, oskudica, kriza i nepravda njihovih vladara.

Neće ljudi prekinuti davati zekat na svoj imetak, a da im neće biti uskraćena kiša s neba, a da nije stoke nebi nikako ni padala.

Neće ljudi prekršiti ugovor s Allahom, dželle šanuhu, i Njegovim Poslanikom, sallallahu alejhi ve sellem, a da Allah neće dati da nad njima zavlada strani neprijatelj koji će im oteti dio od onoga što je bilo u njihovom posjedu.

I kada god njihove vođe ne budu sudile po Allahovoj Knjizi i budu odabirali samo nešto od onoga što je Allah objavio, Allah će dati da među njih bude ubačen razdor i svađa.”[[72]](#footnote-72)

Prepuštanje poroku i nemoralu i činjenje istih uništava blagostanje i svako dobro, a samog počinioca grijeha lišava čistote duše i njene uzvišenosti iznad niskosti i prostote. Čovjek tada postaje poput životinje koja samo nastoji da udovolji svojim strastima, a kao posljedica tog grijeha javlja se siromaštvo, propast i kajanje još na ovome svijetu, a na onom bolna patnja. Također, jedna od strašnih posljedica bluda i nemorala je i gubitak života jer činjenje ovog grijeha izaziva bolesti koje ugrožavaju zdravlje, a vrlo često budu i pogubne.

Rasprostranjenost i mnoštvo djece koja su rođena iz bluda su itekako veliki problem za društvo, jer su takva djeca lišena prirodnog staništa i okruženja koje čine porodica, otac, majka čija je uloga da ih odgajaju u ljubavi i nježnosti, kao i da ih usmjeravaju i uče lijepom ponašanju i moralu. Takva kategorija vrlo često raste i živi bez pravila, ograničenja i mjere. Ana Frojd kaže u svojoj knjizi da djeca bez porodice imaju psihološki poremećaj i takva se djeca moraju odgajati u prihvatilištima, kako bi se ti poremećaji otklonili ili makar smanjili na minimum, a to se ne može postići osim uz veliki trud.[[73]](#footnote-73)

* Širenje mentalnih bolesti koje se prije svega manifestuju kroz uznemirenost, nervozu, omalovažavanje sebe, razne druge komplekse, a sve to je nužna posljedica upražnjavanja seksa van granica i pravila šerijata. Rekao je Uzvišeni Allah:

"I jedan od dokaza Njegovih je to što za vas, od vrste vaše, stvara žene da se uz njih smirite, i što između vas uspostavlja ljubav i samilost; to su, zaista, pouke za ljude koji razmišljaju."

(Ar-Rum 21)

* Širenje seksualne anarhije koja je jedan od uzroka anarhije nemorala općenito. Poznato je da se posredstvom imetka dolazi do harmonije i ostalih zadovoljstava, a kad nestane novca onda oni koji su navikli na užitke koji su haram pribjegavaju svim ostalim, mogućim sredstvima kako bi se dokopali svojih zadovoljstava pa makar to bilo i krađom, prjevarom, lukavstvom ili mitom. Dakle, nastojaće da dođu do svojih užitaka pa makar i na račun i štetu drugog.
* Spuštanje kazne kojom Uzvišeni Allah prijeti društvu (zajednici) u kojoj se proširi blud. Kaže Poslanik a.s.: “Moj ummet će biti na hajru (dobru) sve dok se ne počnu rađati vanbračna djeca, a kada se počnu rađati djeca kao posljedica bluda onda neka očekuju brzu kaznu od Allaha s.v.t.”[[74]](#footnote-74)

***ZAKLJUČAK***

U ovoj knjižici smo dali uputstva i savjete u vezi Islamskog pogleda na seksualni nagon sa ciljem da onaj ko želi proširiti svoje znanje o ovom aspektu ljudskog života spozna i nauči da putem Islama čak i ovu vrstu zadovoljstva može podići na viši nivo, stepen ibadeta za koji će biti nagrađen ako ga čini i sprovodi na ispravan način u okviru pravila koja Islam propisuje. Nadamo se da će ova knjiga biti povodom spoznaje uzvišenosti vjere Islama koja obuhvata cjelokupan život čovjeka, kako pojedinca tako i zajednice, pa čak i nakon smrti objašnjavajući da ukoliko jedan musliman ozbiljno bude želio i tražio dobro od Allaha Uzvišenog, pa iza sebe ostavi dobro ili ukaže drugima njega, njegova nagrada neće prestati ni nakon smrti.

Kaže Poslanik a.s.: “Kada čovjek umre njegova djela prestaju osim u tri slučaja: ako je ostavio trajnu sadaku, znanje kojim će se koristiti ljudi i lijepo odgojeno dijete koje će doviti za njega.”[[75]](#footnote-75)

Jedan od dokaza sveobuhvatnosti Islama kada je riječ o životu ljudi jeste i sljedeći hadis: od Selmana se prenosi da je rekao: “Govorili su nam mušrici kako nas naš Poslanik čak uči kako se treba očistiti nakon fiziološke potrebe, pa sam rekao “jeste, tako je! On a.s. nam zabranjuje da se nakon obavljene fizološke potrebe čistimo desnom rukom, i ne smijemo se okrettati prema kibli dok obavljamo nuždu, ne smijemo se čistiti izmetom stoke, niti ostacima kostiju, a čišćenje mora biti sa najmanje tri kamenčića.”[[76]](#footnote-76)

Ovom prilikom ćemo spomenuti govor jednog profesora sa Zapada koji predaje filozofiju na Harvardu, a tiče se Islamskog sistema i načina života kao i njegove sveobuhvatnosti koja uređuje život čovjeka. Kaže dr Stiven Hoking u knjizi “Duh svjetske politike”: “Napredak Islamskih zemalja nije u slijeđenju Zapada koji muslimanima govori da nema vjere i poziva ih da je ostave. Svaki čovjek upravo u vjeri treba da pronađe izvor napretka i progresa. Neki se možda pitaju kako je moguće da Islam može dati nove ideje, pravila i propise koji odgovaraju savremenom životu, a odgovor je sljedeći: doista u Islamskom sistemu postoji priprema za svaki napredak jer je Islam pogodan evoluciji zbog mnoštva sličnih sistema i problem nije nepostojanje načina za napredak i preporod u Islamskom šerijatu već u nekorištenju istih. Ja odgovorno tvrdim da Islamski šerijat sadrži obilje principa za svaku vrstu preporoda.”

Najvažnije u ovoj vjeri je da je čovjek primjenjuje, da živi i organizuje se u skladu sa njenim principima. Muslimani moraju držati do svoje vjere i čvrsto se uhvatiti za nju svojim kutnjacima, pozivati ljude u nju, okupiti se pod zastavom Islama u hajru, a nemuslimane treba iznenaditi ljepotom Islama i podstaći ih da spoznaju stvarni, pravi Islam koji otklanja teškoće i probleme, jer doista je Islam ključ za svaki hajr (dobro), a prepreka svakom zlu.

**

[***WWW.ISLAMLAND.COM***](http://WWW.ISLAMLAND.COM)

******

1. *Ahmed, En-Nesai*

   *Almustadrak ala sahihajn ( 2. dio, 174. strana, broj hadisa: 2676) sahih*  [↑](#footnote-ref-1)
2. *Tirmizi ( Sunen 4. dio, 363. strana, broj hadisa 2004)*

   *As- Sahiha 977* [↑](#footnote-ref-2)
3. *Muslim (2. dio, 697. strana, broj hadisa 1006) muttefekun alejhi* [↑](#footnote-ref-3)
4. *Muttefekun alejhi* [↑](#footnote-ref-4)
5. *Sahihu-t-tergib 1860* [↑](#footnote-ref-5)
6. *Ahmed (Musned, 5.dio, 256. strana, broj hadisa 22265)*

   *As-Sahihah 370* [↑](#footnote-ref-6)
7. *Buhari (5. dio, 1949. strana, broj hadisa 4776)* [↑](#footnote-ref-7)
8. *Menhedž terbije Islamije, 218-219.str.* [↑](#footnote-ref-8)
9. *Al-Mustadrak ala sahihajn (2. dio, 176. strana, broj hadisa 2685)*

   *Sahih Ebi Davud 1789* [↑](#footnote-ref-9)
10. *Al-Mustadrak ala sahihajn (2. dio, 179. strana, broj hadisa 2695) Zabilježiio ga je Tirmizi, a šejh Albani ga je ocijenio kao hasen* [↑](#footnote-ref-10)
11. *Al-Mustadrak ala sahihajn (2. dio, 197. strana, broj hadisa 2739) Zabilježio ga je imam Ahmed u svom „Musnedu“ Šejh Albani ga je ocijenio kao sahih u djelu „Al-Irva“ pod brojem 1928, Sahihu-l-džami' 2235* [↑](#footnote-ref-11)
12. *Al-Mustadrak ala sahihajn (2. dio, 174. strana, broj hadisa 2678) Šejh Albani ga je ocijenio kao hasen u djelu „Gajetu-l-Meram“* [↑](#footnote-ref-12)
13. *Sahihu-l-Buhari (5. dio, 1950. strana, broj hadisa 4779)* [↑](#footnote-ref-13)
14. *Al-Mustadrak ala sahihajn (1. dio, 311. strana, broj hadisa 708)*

    *Ebu Davud sa dobrim lancem prenosilaca* [↑](#footnote-ref-14)
15. *El-Dževabu-l-kafi li men se'ele an devai-š-šafi (172. Strana)* [↑](#footnote-ref-15)
16. *Al-Mustadrak ala sahihajn (2. Dio, 212. Strana, broj hadisa 2788) Šejh Albani ga je ocijenio kao hasen* [↑](#footnote-ref-16)
17. *Al-Mustadrak ala sahihajn (4. dio, 349. srana, broj hadisa 7875)*

    *Sahih Ebi Davud* [↑](#footnote-ref-17)
18. *Sahihu-l-Buhari (5. dio, 2207. strana, broj hadisa 5546)* [↑](#footnote-ref-18)
19. *Sahihu Muslim (1. dio, 266. strana, broj hadisa 338)* [↑](#footnote-ref-19)
20. *Sahihu Muslim (4. dio, 2047. strana, broj hadisa 2657)* [↑](#footnote-ref-20)
21. *Sahihu Ibn Madže (10. dio, 436. strana, broj hadisa 4576)*

    *Sahihu-l-džami' 25456*

    *As-sahihah 430* [↑](#footnote-ref-21)
22. *Sahihu Ibn Madže (9. dio, 468. strana, broj hadisa 4160)* [↑](#footnote-ref-22)
23. *Sahihu Muslim (3. dio, 1680. strana, broj hadisa 2128)* [↑](#footnote-ref-23)
24. *Sahihu-l-Buhari (3. dio, 1094. strana, broj hadisa 2844)*  [↑](#footnote-ref-24)
25. *Sahihu Muslim (2. dio, 1021. strana, broj hadisa 1403) Hadis se odnosi na to da šejtan uuljepšava ženu muškarcima straga i spreda* [↑](#footnote-ref-25)
26. *Sahihu Muslim (2. dio, 1060. strana, broj hadisa 1436)* [↑](#footnote-ref-26)
27. *Sahihu-l-Buhari (5. dio, 1958. strana, broj hadisa 4802)*  [↑](#footnote-ref-27)
28. *Sahih Ibn Madže (9. dio, 483. strana, broj hadisa 4176)*

    *Silsiletu-s-Sahihah 284* [↑](#footnote-ref-28)
29. *Hasen (Irvau-l-galil 1786)* [↑](#footnote-ref-29)
30. *Sahihu Ibn Huzejme (2. dio, 183. strana, broj hadisa 1148*

    *Ebu Davud kaže da je sahih*  [↑](#footnote-ref-30)
31. *Sahihu Muslim (2. dio, 1040. strana, broj hadisa 1424)*

    *Zabilježio ga je i Ebu Davud (sahih)*  [↑](#footnote-ref-31)
32. *Sahihu Ibn Madže (9. dio, 351. strana, broj hadisa 4043) sahih* [↑](#footnote-ref-32)
33. *Al-Mustadrak ala sahihajn (2. dio, 174. strana,broj hadisa2677*

    *Sahihu-l-džami’: 5200*

    *As-Sahihah: 624*  [↑](#footnote-ref-33)
34. *Sahihu-l-Buhari (5. dio, 2023. strana, broj hadisa 4979)*  [↑](#footnote-ref-34)
35. *Sahihu-l-Buhari (5. dio, 1968. strana, broj hadisa 4830)* [↑](#footnote-ref-35)
36. *Sahihu-l-Buhari (5. dio, 1974. strana, broj hadisa 4843)* [↑](#footnote-ref-36)
37. *Sahihu-l-Buhari (6. dio, 2547. strana, broj hadisa 6546)* [↑](#footnote-ref-37)
38. *Sahih Ibn Madže (9. dio, 386. strana, broj hadisa 4075)* [↑](#footnote-ref-38)
39. *Al-Mustadrak ala sahihajn (2 dio, 197. strana, broj hadisa 2739) Zabilježio ga je imam Ahmed u svom „Musnedu“ Šejh Albani ga je ocijenio kao sahih u djelu „Al-Irva“ pod brojem 1928, Sahihu-l-džami' 2235* [↑](#footnote-ref-39)
40. *Sahihul-Buhari (2 dio, 970 strana, broj hadisa: 2572).* [↑](#footnote-ref-40)
41. *Sahihu-l-Buhari (3. dio, 1432. strana, broj hadisa 3722)* [↑](#footnote-ref-41)
42. *Sahihu-l-Buhari (5. dio, 1984. strana, broj hadisa 4878)* [↑](#footnote-ref-42)
43. *Sahihu Ibn Madže (12. dio, 110. strana, broj hadisa 5299)* [↑](#footnote-ref-43)
44. *Al-Mustadrak ala sahihajn (6. dio, 199. strana, broj hadisa 2745) sahih* [↑](#footnote-ref-44)
45. *Sahihu-l-Buhari (5. dio, 1980. strana, broj hadisa 4867)* [↑](#footnote-ref-45)
46. *Musned imama Ahmeda (6. dio, 458. strana, broj hadisa 27632) sahih (Edebu-z-Zifaf od Albanija)* [↑](#footnote-ref-46)
47. *Muttefekun alejhi* [↑](#footnote-ref-47)
48. *Sunenu-n-Nesai ve-t-Taberani, sahih* [↑](#footnote-ref-48)
49. *Sahihu Muslim (1. dio, 93. strana, broj hadisa 91)* [↑](#footnote-ref-49)
50. *Sahihu-l-Buhari (5.dio, 2214. strana, broj hadisa 5579)* [↑](#footnote-ref-50)
51. *Al-Mustadrak ala sahihajn (4.dio, 199. strana, broj hadisa 7358) sahih* [↑](#footnote-ref-51)
52. *Sahihu Ibn Hibban (9. dio, 516. strana, broj hadisa 516)* [↑](#footnote-ref-52)
53. *Sahihu Muslim (1. dio, 245. strana, broj hadisa 300)* [↑](#footnote-ref-53)
54. *Sahihu Muslim (1. dio, 246. strana, broj hadisa 302)*  [↑](#footnote-ref-54)
55. *Sahih Ibn Hibban (9. dio, 474. strana,broj hadisa 4166)* [↑](#footnote-ref-55)
56. *Sahihu-l-Buhari (5. dio, 2347. strana, broj hadisa 6025)* [↑](#footnote-ref-56)
57. *Sahihu Muslim (1.dio, 249.strana, broj hadisa 308)* [↑](#footnote-ref-57)
58. *Sahihu Muslim (1 .dio, 257. strana, broj hadisa 321)* [↑](#footnote-ref-58)
59. *Musned imama Ahmeda (6. dio, 210. strana, broj hadisa 25807) sahih* [↑](#footnote-ref-59)
60. *Sunenu-l-kubra (5 .dio, 304. strana, broj hadisa 8945)* [↑](#footnote-ref-60)
61. *Sahihu Muslim (2. dio, 1060.strana, broj hadisa 1437)* [↑](#footnote-ref-61)
62. *Sunen Ibn Madže (1. dio, 636. strana, broj hadisa 1977) sahih* [↑](#footnote-ref-62)
63. *Sahih Ibn Hibban (9. dio, 483. strana, broj hadisa 4176)* [↑](#footnote-ref-63)
64. *Sahihu Muslim (2. dio, 889. strana, broj hadisa 1218)* [↑](#footnote-ref-64)
65. *Sahihu Muslim (2. dio, 1091. strana, broj hadisa 1469)* [↑](#footnote-ref-65)
66. *Sunen Ebu Davud (2. dio, 244. strana, broj hadisa 2142)sahih* [↑](#footnote-ref-66)
67. *Al-Mustadrak ala sahihajn (2. dio, 206. strana, broj hadisa 2769)*

    *Sahihu-l-džami’: 1509*

    *As-Sahihah: 2612* [↑](#footnote-ref-67)
68. *Sahih Ibn Madže (9. dio, 471. strana, broj hadisa 4163)* [↑](#footnote-ref-68)
69. *Al-Mustadrak ala sahihajn (4. dio, 190. strana, broj hadisa 7325) sahih* [↑](#footnote-ref-69)
70. *Sahih Ibn Hibban (10. dio, 205. strana, broj hadisa 4363)* [↑](#footnote-ref-70)
71. *Sahihu Muslim (4. dio, 2167. strana, broj hadisa 2813)* [↑](#footnote-ref-71)
72. *Al-Mustadrak ala sahihajn (4.dio, 583.strana, broj hadisa 8623)* [↑](#footnote-ref-72)
73. *Muhammad Kutb „Čovjek između materijalizma i Islama“* [↑](#footnote-ref-73)
74. *Musned imama Ahmeda (6.dio, 333.strana, broj hadisa 26873)*

    *Sahihut-tergibu wet-terhib 2400* [↑](#footnote-ref-74)
75. *Sahihu Muslim (4. dio, 2060. strana, broj hadisa 2674)* [↑](#footnote-ref-75)
76. *Sahihu Muslim (1. dio, 224. strana, broj hadisa 262)* [↑](#footnote-ref-76)